عراق میں رمضان

عراق میں رمضان المبارک نہایت عقیدت، سادگی اور روحانیت کے ساتھ منایا جاتا ہے۔ اگرچہ ملک نے مختلف ادوار میں سیاسی اور سماجی چیلنجز کا سامنا کیا ہے، لیکن رمضان آج بھی عراقی معاشرے میں اتحاد، صبر اور ایمان کی علامت سمجھا جاتا ہے۔

 روحانی ماحول 

رمضان کے آغاز پر مساجد میں خصوصی اہتمام کیا جاتا ہے۔ دار الحکومت بغداد سمیت نجف، کربلا اور بصرہ کی مساجد میں نمازِ تراویح باجماعت ادا کی جاتی ہے۔ لوگ قرآنِ مجید کی تلاوت، ذکر و اذکار اور دعا کا خصوصی اہتمام کرتے ہیں۔ بہت سے افراد اعتکاف بھی کرتے ہیں، خصوصاً آخری عشرے میں مساجد آباد ہو جاتی ہیں۔

عراق میں رمضان المبارک نہ صرف مسلمانوں کے لیے عبادت، خود احتسابی اور روزہ رکھنے کا مقدس مہینہ ہے بلکہ ایک ایسا وقت بھی ہوتا ہے جب معاشرے میں امن، تحمل اور بھائی چارے کی اہمیت اجاگر ہوتی ہے۔ اس مہینے میں مسلمان صبح صادق سے لے کر غروبِ آفتاب تک غذا، پانی اور دیگر جسمانی ضروریات سے پرہیز کرتے ہیں اور زیادہ تر وقت قرآن کی تلاوت، نمازِ تراویح اور دعاؤں میں گزارتے ہیں۔2010ء میں عراق کے کیتھولک ارچ بشپ آف کِرکوک نے بھی اپنے پیغام میں مسلمانوں کے لیے نیک خواہشات کا اظہار کرتے ہوئے دوسروں سے تاکید کی کہ وہ اپنے روزہ دار ہمسایوں کا احترام کریں، عوامی مقامات پر کھانا نہ کھائیں اور ان کے امن و استحکام کے لیے دعا کریں، کیونکہ رمضان معافی، اخوت اور سماجی ہم آہنگی کا وقت بھی سمجھا جاتا ہے۔ اس طرح مسلمان ملک ماحول کی اہمیت، روحانیت اور ہمہ گیری کو ملک کی اقلیتیں بھی تسلیم کرتی ہیں۔ 

 ملک کی مخصوص روایات 

عراق میں رمضان کی روایات نہایت رنگا رنگ اور سماجی ہم آہنگی کی عکاس ہیں۔ افطار کی عراقی دسترخوان پر دال کا سوپ، شنینہ (ٹھنڈا دہی)، کھجوریں اور مشہور پکوان جیسے بریانی، مقلوبہ، کبسا، قوزی، بامیہ، دلیمیہ، دولمہ اور حلبی، موصلی اور برغل کبہ شامل ہوتے ہیں۔ عراقی خاندان یہ کھانے ایک دوسرے کے ساتھ تبادلہ کرتے ہیں جس سے محبت، ہمدردی اور یکجہتی کا ماحول پیدا ہوتا ہے۔
رمضان کی ایک نمایاں روایت "المسحراتی" ہے جسے بعض علاقوں میں "ابو الطبل" بھی کہا جاتا ہے۔ وہ سحری سے پہلے گلیوں میں ڈھول بجاتے ہوئے لوگوں کو فجر سے قبل بیدار کرتا ہے اور عیدالفطر پر اسے انعام دیا جاتا ہے۔ جدید الارم گھڑیوں کے باوجود اس کی صدا "سحور... سحور" آج بھی دلوں کو بھاتی ہے۔ رمضان کی راتوں میں "المہیّبس" نامی روایتی کھیل بھی کھیلا جاتا ہے جو تقریباً تین سو سال پرانا ہے۔ اس میں ایک انگوٹھی کو مخالف ٹیم کے ہاتھوں میں چھپا کر ذہانت اور اندازے سے تلاش کیا جاتا ہے۔ یہ کھیل خوشی اور باہمی تعلق کو مضبوط بناتا ہے۔ اس مقدس مہینے میں فلاحی سرگرمیاں بھی عروج پر ہوتی ہیں۔ بغداد اور دیگر صوبوں میں رضاکار تنظیمیں "رمضان باسکٹ" تقسیم کرتی ہیں، یتیموں، بیواؤں اور ضرورت مند خاندانوں کی مدد کی جاتی ہے، اجتماعی افطار کا اہتمام ہوتا ہے اور ہسپتالوں و طلبہ تک کھانا پہنچایا جاتا ہے۔ رمضان عبادت، خیرات اور سماجی یکجہتی کا مہینہ سمجھا جاتا ہے۔علاوہ ازیں بکلوا اور زلابیہ جیسی مٹھائیاں تیار کی جاتی ہیں، گھروں میں افطار اور عبادت کی محفلیں سجتی ہیں اور قصہ خوانی کی روایت "قصاخون" میں علی الازیبق، ابو زید ہلالی اور عنترہ جیسے کرداروں کی کہانیاں سنائی جاتی ہیں۔ بچوں کی روایت "ماجینا" (بصرہ میں کرگیعان) بھی خاص اہمیت رکھتی ہے، جس میں بچے ڈھولکی بجاتے اور اشعار پڑھتے ہوئے گھروں سے تحائف وصول کرتے ہیں اور آپس میں تقسیم کر لیتے ہیں۔ یہ تمام روایات رمضان کے روحانی اور ثقافتی حسن کو نمایاں کرتی ہیں۔

 سماجی و فلاحی سرگرمیاں 

رمضان میں صدقہ و خیرات کا رجحان بڑھ جاتا ہے۔ صاحبِ حیثیت افراد مستحق خاندانوں میں راشن تقسیم کرتے ہیں۔ کئی تنظیمیں اجتماعی افطار کا انتظام کرتی ہیں، جہاں غریب اور مسافر افراد مفت کھانا کھا سکتے ہیں۔ یہ روایت عراقی معاشرے میں باہمی ہمدردی اور بھائی چارے کو مضبوط بناتی ہے۔

 رات کی سرگرمیاں 

تراویح کے بعد بازاروں میں رونق بڑھ جاتی ہے۔ نوجوان اور بزرگ چائے خانوں میں بیٹھ کر گفتگو کرتے ہیں۔ بعض شہروں میں رمضان کی خصوصی روشنیوں اور سجاوٹ سے ماحول مزید دلکش ہو جاتا ہے۔

 ملک میں سیاسی تشویش کے بیچ بھی رمضان کی رونق 
مضان کے آغاز پر عراق ایک سیاسی غیر یقینی کی صورت حال میں داخل ہوا ہے کیونکہ 2025ء کے اواخر میں ہونے والے پارلیمانی انتخابات کے تقریباً تین ماہ بعد بھی صدر کے انتخاب اور نئی حکومت کی تشکیل کا آئینی عمل مکمل نہیں ہو سکا۔ دھڑوں کے درمیان اختلافات کے باعث یہ تعین نہیں ہو پا رہا کہ اگلا وزیر اعظم کون ہوگا۔ سابق وزیر اعظم نوری المالکی کی ممکنہ واپسی نے ایک بار پھر ان کے 2006ء تا 2014ء کے دورِ حکومت پر بحث چھیڑ دی ہے، جسے ناقدین فرقہ وارانہ کشیدگی اور 2014 میں شدت پسند تنظیم کے ہاتھوں موصل جیسے اہم شہر کے سقوط سے جوڑتے ہیں۔ دوسری جانب موجودہ وزیر اعظم محمد شیاع السودانی کو بعض حلقے تسلسل اور نسبتی استحکام کی علامت سمجھتے ہیں۔

امریکہ کے صدر ڈونلڈ ٹرمپ نے المالکی کی واپسی کی مخالفت کی ہے، جس سے ظاہر ہوتا ہے کہ عراق کو امریکا اور ایران کے درمیان کشیدہ تعلقات کے تناظر میں نازک توازن برقرار رکھنا پڑ رہا ہے۔

سیاسی خلا کے باوجود بغداد میں معاشی سرگرمیوں میں بہتری کے آثار دکھائی دے رہے ہیں۔ نئے تجارتی مراکز جیسے عرق مال (Iraq Mall) اور بغداد مال ( Baghdad Mall) سرگرم ہیں، جبکہ عالمی برانڈز کی موجودگی اور رمضان کی راتوں میں کھلے ریستوران عوامی اعتماد میں اضافے کی نشان دہی کرتے ہیں۔ تیل پر انحصار کے باوجود غیر تیل شعبے میں کچھ ترقی اور مہنگائی میں نسبتاً کمی دیکھنے میں آئی ہے۔ تاہم کاروباری حلقے خدشہ ظاہر کرتے ہیں کہ اگر سیاسی تعطل جاری رہا تو بجٹ کی منظوری، ترقیاتی منصوبے اور منڈیوں کا استحکام متاثر ہو سکتا ہے۔ یوں رمضان کے امن اور ہم آہنگی کے پیغام کے باوجود قیادت کا بحران عراق کی نازک بحالی پر سایہ ڈال سکتا ہے۔

 حوالہ جات 

زمرہ:رمضان بلحاظ ملک
زمرہ:معاشرتی رسومات
زمرہ:عراقی معاشرہ
زمرہ:سماجی سرگرمیاں